DELEGIRANA UREDBA KOMISIJE (EU) 2019/565

z dne 28. marca 2019

o spremembi Delegirane uredbe (EU) 2015/2205, Delegirane uredbe (EU) 2016/592 in Delegirane uredbe (EU) 2016/1178 o dopolnitvi Uredbe (EU) št. 648/2012 Evropskega parlamenta in Sveta v zvezi z datumi, na katere za določene vrste pogodb začne veljati obveznost kliringa

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 5(2) Uredbe,

ob upoštevanju naslednjega:

(1) Združeno kraljestvo je 29. marca 2017 v skladu s členom 50 Pogodbe o Evropski uniji predložilo uradno obvestilo o nameri o izstopu iz Unije. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, razen če Evropski svet po dogovoru z Združenim kraljestvom soglasno ne sklene, da se to obdobje podaljša.

(2) Delegirana uredba Komisije (EU) 2019/396 (2) določa spremembo Delegirane uredbe Komisije (EU) 2015/2205 (3), Delegirane uredbe Komisije (EU) 2016/592 (4) in Delegirane uredbe Komisije (EU) 2016/1178 (5) v zvezi z datumom, na katerega za določene vrste pogodb začne veljati obveznost kliringa. V skladu s členom 4 Delegirane uredbe (EU) 2019/396 se navedena uredba uporablja od datuma, ki sledi datumu, ko se za Združeno kraljestvo in v njem prenehata uporabljati Pogodbi v skladu s členom 50(3) Pogodbe o Evropski uniji, razen če do tega datuma začne veljati sporazum o izstopu ali se podaljša dvoletno obdobje iz člena 50(3) Pogodbe o Evropski uniji.

(3) Združeno kraljestvo je z dopisom z dne 20. marca 2019 predložilo prošnjo za podaljšanje obdobja iz člena 50(3) Pogodbe o Evropski uniji do 30. junija 2019, da bi lahko dokončalo ratifikacijo sporazuma o izstopu (6). Evropski svet se je 21. marca 2019 strinjal s podaljšanjem roka do 22. maja 2019, če bo spodnji dom parlamenta Združenega kraljestva sporazum o izstopu potrdil v naslednjem tednu. V nasprotnem primeru se je Evropski svet strinjal s podaljšanjem do 12. aprila 2019. Zato se Delegirana uredba (EU) 2019/396 ne bo uporabljala.

(4) Vendar bodo razlogi, na katerih temelji Delegirana uredba (EU) 2019/396, še naprej obstajali ne glede na morebitno podaljšanje obdobja iz člena 50(3) Pogodbe o Evropski uniji. Zlasti bodo v primeru izstopa Združenega kraljestva iz Unije brez sporazuma tudi po podaljšanem obdobju še naprej obstajala tveganja za nemoteno delovanje trga in enake konkurenčne pogoje za nasprotne stranke s sedežem v Uniji. Pričakuje se, da bodo ta tveganja obstajala še nekaj časa.

(5) Delegirano uredbo (EU) 2015/2205, Delegirano uredbo (EU) 2016/592 in Delegirano uredbo (EU) 2016/1178 bi bilo zato treba ustrezno spremeniti.

(6) Ta uredba temelji na osnutkih regulativnih tehničnih standardov, ki jih je Evropski organ za vrednostne papirje in trge predložil Komisiji.

(7) Udeležencem na trgu je treba čim prej olajšati izvajanje učinkovitih rešitev. Zato je Evropski organ za vrednostne papirje in trge analiziral morebitne s tem povezane stroške in koristi, vendar ni izvedel odprtega javnega posvetovanja v skladu z drugim pododstavkom člena 10(1) Uredbe (EU) št. 1095/2010 Evropskega parlamenta in Sveta (7). Iz istega razloga bi morala ta uredba začeti veljati dan po objavi –

SPREJELA NASLEDNJO UREDBO:

Člen 1 Sprememba Delegirane uredbe (EU) 2015/2205 Delegirana uredba (EU) 2015/2205 se spremeni: (1) v členu 3 se doda naslednji odstavek: „3. Z odstopanjem od odstavkov 1 in 2 obveznost kliringa za pogodbe, ki se nanašajo na razred izvedenih finančnih instrumentov OTC iz Priloge, začne veljati 12 mesecev od datuma začetka uporabe te uredbe, če so izpolnjeni naslednji pogoji: (a) obveznost kliringa ni bila sprožena do 11 aprila 2019; (b) pogodbe so prenovljene zgolj z namenom zamenjave nasprotne stranke s sedežem v Združenem kraljestvu z nasprotno stranko s sedežem v državi članici.“; (2) v členu 4 se odstavek 3 nadomesti z naslednjim: „3. Za finančne nasprotne stranke iz tretje kategorije in za transakcije iz odstavkov 2 in 3 člena 3 te uredbe, sklenjene med finančnimi nasprotnimi strankami, je minimalna preostala zapadlost iz točke (ii) člena 4(1)(b) Uredbe (EU) št. 648/2012 na datum, ko začne veljati obveznost kliringa: (a) 50 let za pogodbe, ki spadajo v razrede v tabeli 1 ali tabeli 2 iz Priloge; (b) 3 leta za pogodbe, ki spadajo v razrede v tabeli 3 ali tabeli 4 iz Priloge.“

Člen 2 Sprememba Delegirane uredbe (EU) 2016/592 Delegirana uredba (EU) 2016/592 se spremeni: (1) v členu 3 se doda naslednji odstavek: „3. Z odstopanjem od odstavkov 1 in 2 obveznost kliringa za pogodbe, ki se nanašajo na razred izvedenih finančnih instrumentov OTC iz Priloge, začne veljati 12 mesecev od datuma začetka uporabe te uredbe, če so izpolnjeni naslednji pogoji: (a) obveznost kliringa ni bila sprožena do 11 aprila 2019; (b) pogodbe so prenovljene zgolj z namenom zamenjave nasprotne stranke s sedežem v Združenem kraljestvu z nasprotno stranko s sedežem v državi članici.“; (2) v členu 4 se odstavek 3 nadomesti z naslednjim: „3. Za finančne nasprotne stranke iz tretje kategorije in za transakcije iz odstavkov 2 in 3 člena 3 te uredbe, sklenjene med finančnimi nasprotnimi strankami, je minimalna preostala zapadlost iz točke (ii) člena 4(1)(b) Uredbe (EU) št. 648/2012 na datum, ko začne veljati obveznost kliringa, 5 let in 3 mesece.“

Člen 3 Sprememba Delegirane uredbe (EU) 2016/1178 Delegirana uredba (EU) 2016/1178 se spremeni: (1) v členu 3 se doda naslednji odstavek: „3. Z odstopanjem od odstavkov 1 in 2 obveznost kliringa za pogodbe, ki se nanašajo na razred izvedenih finančnih instrumentov OTC iz Priloge, začne veljati 12 mesecev od datuma začetka uporabe te uredbe, če so izpolnjeni naslednji pogoji: (a) obveznost kliringa ni bila sprožena do 11 aprila 2019; (b) pogodbe so prenovljene zgolj z namenom zamenjave nasprotne stranke s sedežem v Združenem kraljestvu z nasprotno stranko s sedežem v državi članici.“; (2) v členu 4 se odstavek 3 nadomesti z naslednjim: „3. Za finančne nasprotne stranke iz tretje kategorije in za transakcije iz odstavkov 2 in 3 člena 3 te uredbe, sklenjene med finančnimi nasprotnimi strankami, je minimalna preostala zapadlost iz točke (ii) člena 4(1)(b) Uredbe (EU) št. 648/2012 na datum, ko začne veljati obveznost kliringa: (a) 15 let za pogodbe, ki spadajo v razrede v tabeli 1 iz Priloge I; (b) 3 leta za pogodbe, ki spadajo v razrede v tabeli 2 iz Priloge I.“

Člen 4 Začetek veljavnosti in uporaba Ta uredba začne veljati dan po objavi v Uradnem listu Evropske unije. Uporabljati se začne na dan, ki sledi datumu, na katerega Pogodbi prenehata veljati za Združeno kraljestvo in v njem v skladu s členom 50(3) Pogodbe o Evropski uniji. Vendar se ta uredba ne uporablja v katerem koli od naslednjih primerov: (a) do datuma iz drugega odstavka tega člena je začel veljati sporazum o izstopu, sklenjen z Združenim kraljestvom v skladu s členom 50(2) Pogodbe o delovanju Evropske unije; (b) sprejeta je bila odločitev o podaljšanju dveletnega obdobja iz člena 50(3) Pogodbe o Evropski uniji za dlje kot do 31. decembra 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 28. marca 2019 Za Komisijo Predsednik Jean-Claude JUNCKER

(1) UL L 201, 27.7.2012, str. 1.

(2) Delegirana uredba Komisije (EU) 2019/396 z dne 19. decembra 2018 o spremembi Delegirane uredbe (EU) 2015/2205, Delegirane uredbe (EU) 2016/592 in Delegirane uredbe (EU) 2016/1178 o dopolnitvi Uredbe (EU) št. 648/2012 Evropskega parlamenta in Sveta v zvezi z datumi, na katere za določene vrste pogodb začne veljati obveznost kliringa (UL L 71, 13.3.2019, str. 11).

(3) Delegirana uredba Komisije (EU) 2015/2205 z dne 6. avgusta 2015 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 314, 1.12.2015, str. 13).

(4) Delegirana uredba Komisije (EU) 2016/592 z dne 1. marca 2016 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 103, 19.4.2016, str. 5).

(5) Delegirana uredba Komisije (EU) 2016/1178 z dne 10. junija 2016 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 195, 20.7.2016, str. 3).

(6) Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL C 66 I, 19.2.2019, str. 1).

(7) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).